Martin Lidegaard (RV), 2013-04-30:
Tak, hr. formand – ja, så er jeg her igen.
Og tak til Enhedslisten for forslaget.
Jeg har set frem til at få en debat i Folketinget om skifergas i Danmark, det er en vigtig sag, og det var også baggrunden for, at jeg som en af mine første gerninger i ministerstolen besluttede at lave et midlertidigt stop for uddelingen af nye tilladelser, indtil vi havde erfaringer fra de to første tilladelser.
Enhedslistens forslag lægger op til at forbyde al aktivitet vedrørende skifergas i Danmark her og nu, og forslagsstillerne mener også, at regeringen skal trække de to gældende tilladelser med hensyn til skifergas tilbage, som blev givet under den tidligere regering.
Regeringens linje i forhold til skifergas er klar: Vi ønsker at få undersøgt, både om der er et potentiale for produktion af skifergas i Danmark, og om en sådan indvinding kan gennemføres miljømæssigt fuldt forsvarligt.
Og derfor fastholder regeringen sin linje om, at vi ikke ønsker at udelukke indvinding af olie og gas i Danmark på nuværende tidspunkt, hverken i Nordsøen eller på land.
Men forudsætningerne er selvfølgelig ubetinget, at det kan ske sikkerhedsmæssigt og miljømæssigt fuldt forsvarligt.
Der skal ikke herske tvivl om, at regeringen tager de bekymringer, der rejses fra forslagsstillernes side, alvorligt.
Der er nu et obligatorisk krav om en redegørelse for virkninger på miljøet, en VVM-redegørelse, hvis der skal gennemføres opsprækning eller frakturering, som det kaldes, af skiferlag på land i Danmark.
Det er også baggrunden for, at jeg sidste sommer indførte en pause for nye tilladelser til efterforskning og indvinding af olie og gas på land, hvor målet er skifergas.
Dermed har regeringen altså indført en pause for at undersøge muligheden for at fremme produktionen af skifergas på netop en sikkerhedsmæssigt og miljømæssigt fuldt forsvarlig måde.
Regeringen vil afvente resultaterne af den igangværende efterforskning efter skifergas og resultaterne fra de internationale analyser, som der bliver lavet rigtig mange af i øjeblikket i hele verden, før det overvejes at udstede nye tilladelser.
Som jeg netop har orienteret Energiudvalget og Miljøudvalget om, har Frederikshavns Kommune besluttet, at der skal udarbejdes en VVM-redegørelse for den første fase af efterforskningsboringen efter skifergas i Nordjylland.
I denne fase er der alene planer om at tage prøver af skiferlagene og undersøge, om der er naturgas dernede.
Aktiviteterne svarer til at gennemføre en dyb boring, som når man leder efter geotermisk vand i undergrunden.
For den del af boringen har regeringen altså indført en obligatorisk VVM-pligt, og derfor skal der i givet fald udarbejdes en rapport med vurdering af virkninger på miljøet.
Jeg er også meget opmærksom på, at det er nødvendigt at sikre opbakning til en gennemførelse af boringen, også lokalt.
Med de gældende regler og procedurer og med de beslutninger, vi har taget, får vi belyst de miljømæssige og sikkerhedsmæssige forhold i forbindelse med efterforskningsboringen i Nordjylland godt og grundigt.
Ud over de miljømæssige og sikkerhedsmæssige spørgsmål rejser forslagsstillerne fra Enhedslisten også spørgsmålet om de klimamæssige effekter af skifergas.
Der er oplagt et dilemma forbundet med, at Danmark på den ene side har en meget ambitiøs målsætning om at frigøre sig fra fossile brændsler, og at vi på den anden side aktivt leder efter nye kilder af fossile brændsler.
Men de fossile brændsler vil være en vigtig del af energisystemet i Danmark i en del år endnu, og derfor kan der også være god mening i at bringe naturgas på markedet, også i transportsektoren, og også i stedet for kul.
Der er ingen tvivl om, at regeringen ønsker at gøre Danmark uafhængigt af fossile brændstoffer, og vi ønsker at vise, at et rigt samfund kan gøre det på en økonomisk forsvarlig måde.
Men efter min opfattelse giver det ikke mening, at Danmark alene prøver at stoppe udbuddet af fossile brændstoffer i verden.
Alternativet til Danmarks effektive og miljømæssigt ansvarlige produktion er jo, at vi i stedet for importerer fra andre lande, nemlig f.eks. fra lande, der laver tjæresandsproduktion eller andre langt mindre bæredygtige former for olie- og gasproduktion.
Regeringen finder derfor ikke, at vi vil opnå noget på klimafronten ved at stoppe for udbuddet af gas fra Danmark.
Tværtimod ser vi gerne, at indvindingen af olie og gas i Danmark kan bidrage til at finansiere vores velfærdssamfund og ikke mindst den grønne omstilling.
Så hvis jeg skal opsummere det kort, kan det gøres sådan: Regeringen står ved tilladelserne til Total og Nordsøfonden til efterforskning og indvinding af olie og gas i Danmark, også selv om det drejer sig om skifergas.
Men der skal indhentes flere oplysninger om skiferlagene i undergrunden, og det skal undersøges, om der er naturgas, og om det kan udvindes miljømæssigt og sikkerhedsmæssigt fuldt forsvarligt.
Selskaberne har en ret til at udføre deres aktiviteter, men det skal selvfølgelig gennemføres i overensstemmelse med den gældende lovgivning, ikke mindst på miljøområdet.
Regeringen ser gerne, at selskaber investerer i efterforskning og produktion af olie og gas i Danmark, både i Nordsøen og til lands, så længe aktiviteterne kan ske sikkerhedsmæssigt og miljømæssigt forsvarligt.
Og derfor kan regeringen ikke støtte beslutningsforslaget.
Jeg har allerede svaret på en række spørgsmål fra Energiudvalget i relation til skifergas, men det siger selvfølgelig sig selv, at jeg også meget gerne svarer på de skriftlige spørgsmål, der måtte komme under udvalgsbehandlingen.